
Către,




BIROUL PERMANENT AL




CAMEREI DEPUTAȚILOR
Vă înaintăm, alăturat, raportul COMUN asupra propunerii legislative pentru modificarea şi completarea Legii nr. 35/2008 pentru alegerea Camerei Deputaţilor şi a Senatului, trimisă Comisiei pentru administrație publică şi amenajarea teritoriului și Comisiei juridice, de disciplină şi imunităţi cu adresa nr. PLx. 437 din 4 noiembrie 2013.
 
        PREŞEDINTE,

   

PREŞEDINTE,                                                                             

     Marin ALMĂJANU   

    Liviu-Bogdan CIUCĂ

RAPORT COMUN
asupra  propunerii legislative pentru modificarea şi completarea Legii nr. 35/2008 pentru alegerea Camerei Deputaţilor şi a Senatului

În conformitate cu prevederile art. 95 din Regulamentul Camerei Deputaţilor, republicat, Comisia pentru administrație publică și amenajarea teritoriului și Comisia juridică, de disciplină şi imunităţi  au fost sesizate spre dezbatere, în fond, cu propunerea legislativă pentru modificarea şi completarea Legii nr. 35/2008 pentru alegerea Camerei Deputaţilor şi a Senatului, trimisă cu adresa nr. Pl.x.437 din 4 noiembrie 2013,  înregistrată cu nr.4c-6/45nr.4c-6/455 din 4 noiembrie 2013, respectiv cu nr.4c-11/1246 din  5 noiembrie 2013.
Potrivit prevederilor art. 75 din Constituţia României, republicată şi ale art. 92 alin. (8) pct. 2 din Regulamentul Camerei Deputaţilor, republicat, cu modificările şi completările ulterioare, Camera  Deputaţilor este Cameră decizională.
Senatul, în calitate de primă Cameră sesizată, a respins propunerea legislativă în şedinţa din data de 29 octombrie 2013.

Consiliul Legislativ a avizat favorabil iniţiativa legislativă, conform avizului nr. 377 din 10 mai 2013.
Guvernul României a transmis un punct de vedere, cu nr. 1164 din 5 iulie 2013 prin care nu susţine adoptarea iniţiativei legislative.

Propunerea legislativă supusă dezbaterii are ca obiect de reglementare modificarea şi completarea Legii nr.35/2008 pentru alegerea Camerei Deputaţilor şi a Senatului, în sensul instituirii obligaţiei candidaţilor la funcţiile de deputaţi şi senatori de a depune o declaraţie profesională, cuprinzând informaţii despre formele de învăţământ absolvite şi despre activităţile profesionale desfăşurate.
În conformitate cu prevederile art.61 și art.63 din Regulamentul Camerei Deputaţilor, republicat, cu modificările şi completările ulterioare, membrii Comisiilor au examinat iniţiativa legislativă mai sus menţionată, expunerea de motive, avizul Consiliului Legislativ şi punctul de vedere al Guvernului României în şedinţe separate.Comisia pentru administrație publică și amenajarea teritoriului în ședința din 11 martie 2014, iar Comisia juridică, de disciplină și imunități în ședința din 12 noiembrie 2013.

Din numărul total de 25 de  membri ai Comisiei pentru administrație publică și amenajrea teritoriului au participat la şedinţă 24 deputaţi.
Din numărul total de 27 de  membri ai Comisiei juridice, de disciplină şi imunităţi au participat la şedinţă 21 deputaţi.
 Cu ocazia dezbaterilor s-a constatat că reglementarea propusă ar fi trebuit să fie completată cu norme referitoare la modalitatea prin care cetăţenii iau cunoştinţă despre cuprinsul respectivei declaraţii profesionale a candidatului.

 Referirea din Expunerea de motive la „evitarea salturilor profesionale şi ştiinţifice pe durata exercitării mandatului a persoanelor care ocupă anumite funcţii şi demnităţi publice” ar fi trebuit reanalizată, întrucât o astfel de exprimare ar putea fi interpretată inclusiv în sensul interzicerii, pentru respectivele persoane, a exercitării dreptului la învăţătură consacrat de art. 32 din Constituţia României, republicată, soluţie care nu este de acceptat. De asemenea, s-a constatat că din Expunerea de motive nu rezultă caracterul rezonabil şi proporţional al unei condiţii de formă suplimentară, introducerea obligaţiei depunerii unei declaraţii profesionale odată cu propunerea de candidatură nefiind suficient motivată.
 Măsura propusă prin iniţiativa legislativă nu este de natură să evite salturile profesionale şi ştiinţifice pe durata exercitării mandatului, întrucât declaraţia profesională ar fi o modalitate de a împiedica parlamentarii în exerciţiu să dobândească unele calificări şi titluri în învăţământ, cu încălcarea legii. Dacă parlamentarii nu ar trebui să mai urmeze forme de învăţământ, instruire sau perfecţionare pe durata mandatului, aceasta ar restrânge dreptul acestora la învăţătură.
În urma dezbaterii, membrii Comisiilor au hotărât, cu majoritate de voturi, (un vot împotrivă) respingerea propunerii legislative pentru modificarea şi completarea Legii nr. 35/2008 pentru alegerea Camerei Deputaţilor şi a Senatului.
În raport de obiectul şi conţinutul său, propunerea legislativă face parte din categoria legilor organice.
       

PREŞEDINTE,

   

PREŞEDINTE,                                                                             

     Marin ALMĂJANU   

    Liviu-Bogdan CIUCĂ


SECRETAR 



  SECRETAR


Radu BABUȘ


Theodor-Cătălin NICOLESCU
Expert parlamentar Nicoleta Toma




Consilier parlamentar, Paul Şerban

